Tiener beswyk ná skietery in straatDie tiener het onder ‘n bus probeer wegkruip toe hy doodgeskiet is. (Foto: Netcare 911) Twee verdagtes is Maandag vinnig deur die polisie vasgetrek nadat hulle glo ŉ tiener in ŉ straat in Durban afgejaag en doodgeskiet het. ŉ Derde verdagte het daarin geslaag om die polisie te ontduik. Kol. Thembeka Mbele, polisiewoordvoerder, sê die 17-jarige het na bewering Sondag om 12:45 op Butcherweg in Sydenham gestap toe ŉ onbekende motor hom genader het. “Skielik het drie mans uit die motor gespring en skote op hom afgevuur,” sê Mbele. “Die slagoffer het by die straat afgehardloop en by ŉ nabygeleë erf ingehardloop waar hy onder ŉ bus wat op die erf staan, probeer wegkruip het. Die gewapende mans het hom egter agtergevolg.” Skote is op die tiener afgevuur en hy het verskeie skietwonde aan sy bolyf opgedoen. Die verdagtes het op die vlug geslaan. Paramedici het kort ná die voorval die tiener op die grond aangetref. “Die tiener is deur ŉ gevorderde lewensondersteunende paramedikus ondersoek, maar hy was leweloos en is op die toneel dood verklaar,” sê Shawn Herbst, woordvoerder van Netcare 911. Terwyl nooddienste op die moordtoneel was, het die polisie en ŉ plaaslike veiligheidsmaatskappy die vermeende moordenaars agternagesit. “Die verdagtes het ŉ doodloopstraat bereik en skote op die polisie afgevuur,” sê Mbele. Die drie mans het uit die motor gespring en te voet probeer vlug. Twee van hulle is egter aangekeer, terwyl die derde man in nabygeleë bosse verdwyn het. Die twee verdagtes, onderskeidelik 26 en 27 jaar oud, is in hegtenis geneem en polisie het op twee vuurwapens en ammunisie beslag gelê. Die mans sal na verwagting Dinsdag in die Durban-landdroshof verskyn waar hulle tereg staan op aanklag van moord, poging tot moord en die onwettige besit van vuurwapens en ammunisie. Die twee wapens waarop beslag gelê is, sal vir ballistiese toeste gestuur word. Die motief vir die moord is nog nie bekend nie.